b'\n_START_ARTICLE_\nNybelung\xc5\xb3 giesm\xc4\x97\n_START_PARAGRAPH_\nNybelung\xc5\xb3 giesm\xc4\x97 (arba Nibelung\xc5\xb3 giesm\xc4\x97) \xe2\x80\x93 epin\xc4\x97 poema, para\xc5\xa1yta vidurine vokie\xc4\x8di\xc5\xb3 auk\xc5\xa1tai\xc4\x8di\xc5\xb3 kalba. Joje pasakojama apie drakon\xc5\xb3 \xc5\xbeudik\xc4\x85 Zigfryd\xc4\x85 burgund\xc5\xb3 r\xc5\xabmuose, apie jo nu\xc5\xbeudym\xc4\x85 ir jo \xc5\xbemonos Krimhildos ker\xc5\xa1t\xc4\x85, atne\xc5\xa1us\xc4\xaf mirt\xc4\xaf visiems pagrindiniams veik\xc4\x97jams._NEWLINE_Nybelung\xc5\xb3 giesm\xc4\x97 gr\xc4\xafsta ikikrik\xc5\xa1\xc4\x8dioni\xc5\xa1kais german\xc5\xb3 herojiniais motyvais, \xc4\xafskaitant \xc5\xbeodin\xc4\x99 tradicij\xc4\x85 ir prane\xc5\xa1imus, paremtus V-VI a. istoriniais \xc4\xafvykiais ir asmenyb\xc4\x97mis. \xc5\xa0ios istorijos i\xc5\xa1liko senov\xc4\x97s skandinav\xc5\xb3 Volsungos sagoje, prozin\xc4\x97se ir poetin\xc4\x97se edose, legendoje apie Norna-Gest\xc4\x85 ir Tidreko sagoje (\xc3\x9ei\xc3\xb0rekssaga).\n_START_SECTION_\nAutorius\n_START_PARAGRAPH_\nVyrauja nuomon\xc4\x97, kad ra\xc5\xa1ytin\xc4\x97 Nybelung\xc5\xb3 giesm\xc4\x97 yra anoniminio poeto, 1180\xe2\x80\x931210 m. gyvenusio Dunojaus teritorijoje tarp Pasau ir Vienos, tikriausiai Pasau vyskupo Volfgerio i\xc5\xa1 Erlos (Wolfger von Erla; \xc4\x97jo pareigas 1191\xe2\x80\x931204 m.) r\xc5\xabmuose. Daugelis mano, kad autorius tur\xc4\x97jo literat\xc5\xabrin\xc4\xaf ir ba\xc5\xbenytin\xc4\xaf i\xc5\xa1silavinim\xc4\x85, o poemos klausytojai buvo t\xc5\xb3 r\xc5\xabm\xc5\xb3 dvasininkai ir kilmingieji.\n_START_SECTION_\nSantrauka\n_START_PARAGRAPH_\nEpas padalintas \xc4\xaf dvi dalis. Pirmoji pasakoja Zigfrydo (Zygfrydo) ir Krimhildos istorij\xc4\x85, Zigfrydo mirt\xc4\xaf nuo Hageno rank\xc5\xb3 ir kaip Hagenas pasl\xc4\x97p\xc4\x97 Nybelung\xc5\xb3 lobius Reine._NEWLINE_Antroje dalyje Krimhilda i\xc5\xa1teka u\xc5\xbe Etzelio ir planuoja ker\xc5\xa1t\xc4\x85, Nybelungai keliauja \xc4\xaf Etzelio r\xc5\xabmus ir paskutin\xc4\xaf kart\xc4\x85 stovi Etzelio men\xc4\x97je.\n_START_SECTION_\nZigfrydas ir Krimhilda\n_START_PARAGRAPH_\nPirmajame skyriuje pasakojama apie Burgundijos r\xc5\xabmus. Krimhilda, skaisti karaliaus Giunterio ir jo broli\xc5\xb3 Gernoto ir Giselherio sesuo, susapnavo kaip du ereliai nu\xc5\xbeudo sakal\xc4\x85. Anot jos motinos, sapnas rei\xc5\xa1kia, kad Krimhildos b\xc5\xabsimasis vyras mirs smurtine mirtimi. Ji nutaria netek\xc4\x97ti._NEWLINE_Antrajame skyriuje pasakojama Zigfrydo, Ksanteno princo, istorija. Jis yra peln\xc4\x99s \xc5\xa1lovingo kario vard\xc4\x85 dar prie\xc5\xa1 prasidedant poemos pagrindiniams \xc4\xafvykiams. Labiausiai jis i\xc5\xa1gars\xc4\x97jo u\xc5\xbemu\xc5\xa1\xc4\x99s drakon\xc4\x85 Fafnir\xc4\x85 ir pavog\xc4\x99s jo turtus \xe2\x80\x93 Nybelung\xc5\xb3 lob\xc4\xaf. Po drakono nu\xc5\xbeudymo jis i\xc5\xa1simaud\xc4\x97 jo kraujyje ir tapo nesu\xc5\xbeeid\xc5\xbeiamas. Deja, kai jis maud\xc4\x97si, nuo liepos nukrito lapelis, u\xc5\xbedeng\xc4\x97 odos lopin\xc4\x97l\xc4\xaf ir neprileido drakono kraujo. Taip Zigfrydas tapo pa\xc5\xbeeid\xc5\xbeiamas vienoj vietoj (kaip kad Achilui buvo neapsaugotas kulnas). Tre\xc4\x8diame skyriuje Zigfrydas atvyksta \xc4\xaf Vormus pir\xc5\xa1tis Krimhildai, bet jos \xc5\xa1eima neleid\xc5\xbeia \xc4\xaf j\xc4\x85 net pa\xc5\xbevelgti. Nusivyl\xc4\x99s jis visgi lieka mieste ir padeda Giunteriui nugal\xc4\x97ti \xc4\xafsiver\xc5\xbeusius saksus. Ketvirtame skyriuje Zigfrydas pagaliau sutinka Krimhild\xc4\x85, penktajame jam leid\xc5\xbeiama j\xc4\x85 vesti, kai jis Giunteriui padeda nugal\xc4\x97ti Brunhild\xc4\x85, Islandijos karalien\xc4\x99, su savo didvyri\xc5\xa1ka j\xc4\x97ga ir apsiaustu, leid\xc5\xbeian\xc4\x8diu tapti nematomu (\xc5\xa1e\xc5\xa1tas \xe2\x80\x93 a\xc5\xa1tuntas skyriai). Atvyk\xc4\x99s \xc4\xaf Islandij\xc4\x85, jis prisistato kaip Giunterio vasalas, ir Brunhilda pamano, kad Giunteris, o ne Zigfrydas j\xc4\x85 nugal\xc4\x97jo. Taip Brunhilda \xc4\xaftikinama tek\xc4\x97ti u\xc5\xbe karaliaus._NEWLINE_Bet vestuvi\xc5\xb3 nakt\xc4\xaf Giunteris nesusitvarko su Brunhildos j\xc4\x97ga ir \xe2\x80\x9enenoru\xe2\x80\x9c ir \xc4\xafveikia \xc5\xbemon\xc4\x85 tik su pasivertusio nematomu Zigfrydo pagalba, kai jis paima jos \xc5\xbeied\xc4\x85 ir dir\xc5\xbe\xc4\x85 (nekaltyb\xc4\x97s at\xc4\x97mimo simboliai) kaip dovan\xc4\x85 savo paties \xc5\xbemonai Krimhildai._NEWLINE_Po keleto met\xc5\xb3 Zigfrydas ir Krimhilda lankosi Vormuose. Brunhilda vis dar mano, kad Giunteris atidav\xc4\x97 sesers rank\xc4\x85 \xc5\xbeemo rango vasalui, nors i\xc5\xa1 ties\xc5\xb3 Giunteris ir Zigrydas yra lygios pad\xc4\x97ties. Prie Vorm\xc5\xb3 katedros Krimhilda ir Brunhilda susigin\xc4\x8dija, kurios teis\xc4\x97 pagal vyro pad\xc4\x97t\xc4\xaf \xc4\xafeiti pirmai. Brunhildai akivaizdu, kad ji turi eiti pirma. Krimhilda, ne\xc5\xbeinodama Brunhildos pir\xc5\xa1lyb\xc5\xb3 apgaul\xc4\x97s, tikina, kad jos yra lygios pad\xc4\x97ties. Gin\xc4\x8dui u\xc5\xbesit\xc4\x99sus, ji parodo dir\xc5\xbe\xc4\x85, kur\xc4\xaf Zigrydas pa\xc4\x97m\xc4\x97 i\xc5\xa1 Brunhildos per jos vestuvin\xc4\x99 nakt\xc4\xaf, ir pavadina j\xc4\x85 Zigfrydo meilu\xc5\xbee._NEWLINE_Nesutarimas tarp karalieni\xc5\xb3 kelia gr\xc4\x97sm\xc4\x99 Giunterio ir Brunhildos santuokai ir tikriausiai tampa prie\xc5\xa1i\xc5\xa1kumo tarp Giunterio ir Zigfrydo prie\xc5\xbeastimi. Hagenas i\xc5\xa1 Tronj\xc4\x97 (Hagen von Tronje), tamsus, \xc5\xbeiaurus ir i\xc5\xa1tikimas Giunterio vasalas, nusprend\xc5\xbeia nu\xc5\xbeudyti Zigfryd\xc4\x85, kad apsaugot\xc5\xb3 karaliaus garb\xc4\x99 ir vald\xc5\xbei\xc4\x85. Nors veikia tik Hagenas, Giunteris ir jo broliai \xc5\xbeino jo planus ir tyliai jam pritaria. Hagenas \xc4\xaftikina Krimhild\xc4\x85 pa\xc5\xbeym\xc4\x97ti Zigfydo pa\xc5\xbeeid\xc5\xbeiam\xc4\x85 viet\xc4\x85 kry\xc5\xbeiumi kaip dievi\xc5\xa1kos apsaugos simboliu. Hagenas per med\xc5\xbeiokl\xc4\x99 nutaiko iet\xc4\xaf \xc4\xaf kry\xc5\xbeiumi pa\xc5\xbeym\xc4\x97t\xc4\x85 Zigfrydo viet\xc4\x85 ir begeriant\xc4\xaf upelio vanden\xc4\xaf j\xc4\xaf nu\xc5\xbeudo. Hagenas taip pat pagrobia i\xc5\xa1 Krimhilda lob\xc4\xaf ir \xc4\xafmeta j\xc4\xaf \xc4\xaf Rein\xc4\x85, kad Krimhilda nepasisamdyt\xc5\xb3 savos kariuomen\xc4\x97s.\n_START_SECTION_\nKrimhildos ker\xc5\xa1tas\n_START_PARAGRAPH_\nKrimhilda prisiekia atker\xc5\xa1yti u\xc5\xbe vyro nu\xc5\xbeudym\xc4\x85 ir lobio vagyst\xc4\x99. Po daugelio met\xc5\xb3 hun\xc5\xb3 karalius Etzelis (Atila) pasiper\xc5\xa1a Krimhildai. Ji nukeliauja pas hunus ir jie susituokia. \xc4\xae s\xc5\xabnaus krik\xc5\xa1to puot\xc4\x85, vykstan\xc4\x8di\xc4\x85 Etzelio pilyje, Vengrijoje, ji pakvie\xc4\x8dia brolius burgundus. Hagenas nenori keliauti, bet i\xc5\xa1 jo \xc5\xa1aipomasi, ir galiausiai jis sutinka: Hagenas supranta, kad tai yra Krimhildos apgaul\xc4\x97, norint juos visus nu\xc5\xbeudyti. Kai burgundai k\xc4\x97l\xc4\x97si per Dunoj\xc5\xb3, jo likim\xc4\x85 patvirtina undin\xc4\x97, kuri i\xc5\xa1prana\xc5\xa1auja, kad visi, i\xc5\xa1skyrus vienuol\xc4\xaf, mirs. Hagenas bando paskandinti vienuol\xc4\xaf, kad prana\xc5\xa1yst\xc4\x97 b\xc5\xabt\xc5\xb3 bevais\xc4\x97, bet \xc5\xa1is i\xc5\xa1gyvena._NEWLINE_Burgundai atvyksta \xc4\xaf Etzelio pil\xc4\xaf ir Krimhilda juos pasitinka \xe2\x80\x9esu apsimestine \xc5\xa1ypsena ir mandagumu\xe2\x80\x9c. Bet Ditrichas i\xc5\xa1 Berno pataria burgundams nuolat su savimi tur\xc4\x97ti ginklus, o tai paprastai draud\xc5\xbeiama. Tragedija pl\xc4\x97tojasi. Krimhilda atsistoja prie\xc5\xa1 Hagen\xc4\x85, priekai\xc5\xa1tauja d\xc4\x97l Zigfrydo nu\xc5\xbeudymo ir reikalauja gr\xc4\x85\xc5\xbeinti Nybelung\xc5\xb3 lob\xc4\xaf. Hagenas dr\xc4\x85siai atsako, kad jis nu\xc5\xbeud\xc4\x97 Zigfryd\xc4\x85 ir nuskandino lob\xc4\xaf Reine, bet d\xc4\x97l visko kaltina Krimhildos elges\xc4\xaf._NEWLINE_Karalius Etzelis tuo metu \xc5\xa1iltai sveikina \xc5\xbemonos brolius. Bet u\xc5\xbe puotos sal\xc4\x97s prasideda kova tarp hun\xc5\xb3 ir burgund\xc5\xb3, \xc4\xafsivyrauja chaosas. Kai sal\xc4\x97je su\xc5\xbeinoma apie kov\xc4\x85, Hagenas t\xc4\x97vams matant nukerta Krimhildos s\xc5\xabnui galv\xc4\x85. Burgundai u\xc5\xbegrobia sal\xc4\x99, kuri\xc4\x85 yra apsup\xc4\x99 Etzelio kareiviai. Krimhilda pasi\xc5\xablo savo broliams i\xc5\xa1saugoti j\xc5\xb3 gyvyb\xc4\x99 mainais \xc4\xaf Hagen\xc4\x85, bet jie atsisako. Kova trunka vis\xc4\x85 dien\xc4\x85, kol karalien\xc4\x97 \xc4\xafsako padegti sal\xc4\x99 su burgundais viduje._NEWLINE_Visi burgundai nu\xc5\xbeudomi, i\xc5\xa1skyrus Hagen\xc4\x85 ir Giunter\xc4\xaf, kurie suri\xc5\xa1ami ir Ditricho i\xc5\xa1 Berno laikomi belaisviais. Jie atvedami pas Krimhild\xc4\x85 ir ji liepia nu\xc5\xbeudyti savo brol\xc4\xaf Giunter\xc4\xaf. Net matydamas Giunterio galv\xc4\x85, Hagenas atsisako pasakyti, k\xc4\x85 padar\xc4\x97 su Nybelung\xc5\xb3 lobiu. \xc4\xaesiutusi pati Krimhilda nukerta Hagenui galv\xc4\x85. Senasis Hildebrandas, Ditricho i\xc5\xa1 Berno patar\xc4\x97jas, \xc4\xaft\xc5\xab\xc5\xbeta d\xc4\x97l g\xc4\x97dingos burgund\xc5\xb3 mirties. Jis sukapoja Krimhild\xc4\x85 \xc4\xaf gabalus. A\xc5\xa1tuntame rankra\xc5\xa1\xc4\x8dio skyriuje jis kerta vien\xc4\x85 stipr\xc5\xb3 sm\xc5\xabg\xc4\xaf \xc4\xaf kr\xc5\xabtin\xc4\x99, bet ji nepajunta skausmo ir parei\xc5\xa1kia, kad jo kardas bevertis. Hildebrandas pameta \xc5\xbeied\xc4\x85 ir \xc4\xafsako Krimhildai j\xc4\xaf pakelti. Kai ji pasilenkia, jos k\xc5\xabnas subyra \xc4\xaf gabalus. Ditrichas, Etzelis ir visi r\xc5\xabm\xc5\xb3 \xc5\xbemon\xc4\x97s apverkia tokios daugyb\xc4\x97s \xc5\xbemoni\xc5\xb3 mirt\xc4\xaf.\n_START_SECTION_\nFaktai\n_START_PARAGRAPH_\n\xc5\xa0i poema neprie\xc5\xa1tarauja platesniajam istorijos kontekstui. Vadovaujami savo karaliaus Atilos, 436 metais hunai i\xc5\xa1 ties\xc5\xb3 nukariavo Burgundij\xc4\x85. Jie sugriov\xc4\x97 ir Burgundijos sostin\xc4\x99 Vorms\xc4\x85. Po to, kai hunai buvo i\xc5\xa1vyti, 534 m. burgundus \xc4\x97m\xc4\x97 valdyti frank\xc5\xb3 meroving\xc5\xb3 dinastija, o karolingai Burgundij\xc4\x85 visi\xc5\xa1kai \xc4\xaftrauk\xc4\x97 \xc4\xaf savo imperij\xc4\x85.._NEWLINE_\xc5\xa0i poema apib\xc5\xabdina sud\xc4\x97ting\xc4\x85, prie\xc5\xa1taring\xc4\x85 bei kupin\xc4\x85 kov\xc5\xb3 ankstyvosios Vakar\xc5\xb3 Europos visuomen\xc4\x97s susidarym\xc4\x85. Poemoje ry\xc5\xa1kiai, kaip europie\xc4\x8di\xc5\xb3 bruo\xc5\xbeas, atskleid\xc5\xbeiamas individualizmas, jis taip pat stiprus ankstyvojoje kelt\xc5\xb3 visuomen\xc4\x97je.'